Mandĩko ma Waithĩra ma Gĩgĩkũyũ na Kĩngeretha - irĩra, marebeta, ng'ano cia gwĩtungĩra, tũrũgano twa ciana - nĩ macabĩtwo thĩinĩ wa njaranda mĩthemba, Amerika, o hamwe na thĩinĩ wa Mũtiiri. Ibuku rĩa Waithĩra rĩa ciana rĩtagwo, My Sister's Wedding: A Story of Kenya - a Make Friends Around the World Storybook, nĩ rĩaumire mweri wa kenda, mwaka wa 2002. Ibuku rĩrĩ rĩa ciana ni rĩtaũrĩtwo thiomi-inĩ ingĩ cia ruraya. Rĩonekaga manyũmba-inĩ ma mabuku (libraries) na mathukuru Amerika na mabũrũri-inĩ maingĩ ma rũraaya. Ni rĩhũthĩragwo mabũrũri-inĩ maingĩ gũthomithia athomi ethĩ mĩikarĩre ya andũ angĩ ta a gwitũ Abirika.
Mweri wa Njuraĩ, 2004, Waithĩra nĩ arĩire ikũndũra rĩa kuma International Center for Writing and Translation (ICWT), thĩinĩ wa Yunibathĩtĩ ya California, Irvine, agĩteithĩrĩrio ũtaũri wa marebeta mamwe ma andĩki akumie a bũrũri wa Amerika ta Maya Angelou na Langston Hughes na Pablo Neruda kuma bũrũri wa Chile, o hamwe na ngerekano cia Aesop na ng'ano cia mĩthemba-mĩthemba kuma mabũrũri ma Abirika. Kahinda gaka Waithĩra akoretwo akĩrutĩra ithugunda rĩho wĩra. Waithĩra nĩ akumĩtie rũthiomi rwake, na kwoguo, gĩtina kĩa mandĩko make mothe nĩ Gĩgĩkũyũ.
Waithĩra nĩ nyina wa ciana ithatũ: KK, Njeri na Wanjĩra. Njeri nĩ erĩga gwĩtwo mwaka wa 2004, no harĩ nyina na andũ arĩa mamwendete, roho wa Njeri ũrĩ o na andũ ao, no mwĩrĩ ũtarĩ gũkũ. Waithĩra na ciana ciake na mũthuri wake, Tom, maikaraga Amerika.
Gatua anyitĩire ngathĩ ya Mũgo wa Ũthamaki harĩ Ũrĩmi wa Ũthimũri (Ph.D. in Agronomy) Yunibathĩtĩ ya Wyoming, U.S.A. Anyitĩire ngathĩ ya Mũramati wa Mathomo ma Maũgĩ ma Ũrĩmi (Master of Professional Studies in Agriculture), na ngathĩ ya Mũramati wa Mothimũri ma Tĩri na Mĩmera (Master of Science in Crop and Soil Sciences), thĩiniĩ wa Yunibathĩtĩ ya Cornell, New York. Hau kabere, Gatua nĩ anyitĩte ngathĩ igĩrĩ cia Mũranja wa Ũturi, ya Mathomo ma Macigĩrĩria na ya Ũteti (Dual B.A. in Environmental Studies and Politics), thĩiniĩ wa Yunibathĩtĩ ya California, Santa Cruz.
Gatua wa Mbũgwa nĩ we Mwambĩrĩria na Mũtongoria wa Harakati ya Kilimo-Uhifadhi. Nĩ arutĩte thani nyũmĩrĩru (TN) igĩrĩ cia marebeta, Maitũ nĩ Ma Iitũ (1999), na Maitũ nĩ Ma Itũ Kerĩ (2005). Gatua nĩ we Mũtabarĩri wa njaranda ya rũrendainĩ ya Gĩgĩkũyũ, na nĩ andĩkaga Kĩhũngĩro (blog) gĩa Gĩgĩkũyũ, rũrendainĩ.
kik_Latn kik_Latn kik_Latn kik_Latn kik_Latn